Juanmi runakunata purunpi bautizaspan kaynata nirqa:
—Huchaykichikmanta wanakuspayá bautizachikuychik chaynapi Dios pampachasunaykichikpaq —nispa.*
Judea lawmantam Jerusalen llaqtamantawan lliw runakuna rirqaku payta uyariq hinaspam huchankuta reqsikuspanku willakurqaku chaymi Juan bautizarqa Jordan Mayupi.
Juanpa pachanmi karqa camellopa pelonmanta rurasqa,
weqaw watakunanñataqmi karqa qaramanta.
Paypa mikunanmi karqa aqarway uruchakunapiwan purun abejapa miskin.
Runakunamanmi willarqa:
—Ñoqamanta qepatam hamunqa ñoqamanta aswan atiyniyoq.
Ñoqaqa kurkuykuspa usutanpa watullantapas manam paskaq hinachu kani.
Ñoqaqa yakullawanmi bautizarqaykichik,
paymi ichaqa Chuya Espirituwan bautizasunkichik.
Chay punchawkunapim Jesus lloqsirqa Galilea lawpi Nazaret llaqtamanta hinaptinmi Jesusta Juan bautizarqa Jordan Mayupi.
Yakumanta lloqsimuchkaspanmi Jesus qonqayta rikururqa hanaq pacha kicharikuchkaqta hinaspa Diospa Espiritunta paloma hina payman uraykamuchkaqta.
Hinaptinmi hanaq pachamanta nimurqa:
—Qanmi kanki kuyasqay Churiy,
qamraykum kusisqa kachkani —nispa.